Fiskmarkaður Snæfellsbæjar hefur fest kaup á ísverksmiðjuni í Ólafsvík . mbl.is / Alfons Finnsson Alfons Finnsson , fréttarirati mbl.is á Snæfellsnesi . Fiskmarkaður Snæfellsbæjar gekk nýverið frá samningi um kaup á ísverksmiðjunni í Ólafsvík af HG Geisla sem var rekinn af Hjörleifi Guðmundssyni . Andri Steinn Benediktsson , framkvæmdastjóri Fiskmarkaðs Snæfellsbæjar , segir í samtali við 200 mílur nauðsynlegt að ísverksmiðja sé rekin í Snæfellbæ . Sú hætta hafi verið til staðar að vélarnar yrðu keyptar úr bæjarfélaginu og húsnæðið fengi annan tilgang . Fiskmarkaður Snæfellsbæjar hafi haft svigrúm til fjárfestinga og var því tekin ákvörðun um að festa kaup á verksmiðjunni til þess að tryggja áfram rekstur í heimabyggð og ekki síst sjá til þess að viðskiptavinir þeirra fái ís eftir þörfum . Framleiðslugeta ísverksmiðjunnar er um 50 tonn á sólarhring en með í kaupunum fylgdi önnur ísvél sem hægt sé að setja upp og auka þar með framleiðsluna í um 75 tonn á sólarhring , að sögn Andra Steins sem segir jafnframt ís einn lykilþátta í sjávarútvegi . „ Við munum sennilega þurfa að bæta við manni eftir þessi viðskipti og er það í skoðun . Hjörleifur mun verða okkur innan handa til þess að byrja með , “ segir Andri Steinn og bætir við að hann þakki Hjörleifi fyrir góða þjónustu og þjónustulund síðustu ár .